**Kandidat til Alternativet i Næstved**

**Præsentation af hvem jeg er:**

Mit navn er Bo Wærn Kristensen og jeg har boet i Næstved kommune siden 2002 og har tidligere boet i Vordingborg- og Fladså kommune. Jeg er engageret og føler en stor passion for Alternativets mærkesager og jeg kan godt lide at gøre en forskel for andre, men også mig selv hvorfor jeg har taget en del uddannelser og har nogle erfaringer som jeg håber at kunne bruge til Alternativet i Næstveds fordel.

Jeg arbejder som frivillig integrationsmentor for Næstved kommune og hjælper, et voksende antal flygtninge med at blive integreret og leve et værdigt liv i det danske samfund. Nogen skal have hjælp med hverdags ting som de ikke har lært endnu som at lave lektier, snakke med skolen, få synet bil og andre simple hverdags ting. Mens en anden jeg hjælper har jeg skaffet kontakt med en bandagist i Næstved, skaffet ham en scanning og kontakt med smerteklinik, hjulpet ham med at få sin familie fra Somalia over Uganda til Etiopien, en lang historie. Men om ikke andet så ser det ud til at han snart kan blive familiesammenført, en god afslutning på den fysisk og psykisk smertefulde sag ville være en god ting.

Jeg er lige for tiden uden et lønnet arbejde, men jeg håber at når Covid-19 situationen bliver bedre, så vil jeg være i stand til at finde et arbejde indenfor et af de områder som jeg er uddannet inden for. Det at have et arbejde er vigtigt og giver en, en oplevelse af samfundet som er anderledes end den der er uden arbejde. Ikke at jeg mener at der er forskel men tilgangen til ens person er anderledes, om man har et arbejde eller ej.

**Opstillingsgrundlag:**

Mit grundlag for at ville stille op til KV21 og bestyrelsen i Alternativet i Næstved er at jeg gerne vil gøre en forskel og føle at jeg med til at gøre samfundet bedre, at gøre en forskel for de små i samfundet har altid været en mærkesag i min familie. Især fremhævet af min farfar Alfred Wærn Kristensen der var borgmester i Næstved kommune fra 1960 – 69, at der skal være styr på finanserne er en selvfølge, men ikke en undskyldning for ikke at hjælpe dem der trænger når det er muligt.

Jeg har været aktiv i politik og fagligt arbejde i Næstved siden 2007, og har været med til at arrangere forskellige arrangementer og workshops. Desuden håber jeg at kunne inddrage min politiske interesse i forhold til mit arbejde, som integrationsmentor og kunne inddrage nogle af de borgere jeg hjælper i hvordan politik og demokrati foregår på lokalt plan og derved inddrage dem i hvordan det danske samfund virker. Der er mange borgere med mellemøstlig eller afrikansk baggrund der gerne vil vide mere om politik uden der at de vil mærkes som socialister eller kapitalister, en gruppe som jeg håber at vi kan tiltrække og få til at stemme på Alternativet.

Alternativets 3 bundlinjer giver mening og kan sådan som jeg ser det, med fordel implementeres i den måde som Næstved kommune fører regnskab på, som til tider ikke synes at fungere i forhold til kommunens indbyggere. Desuden mener jeg at når Alternativet kommer i Næstved byråd så vil vi kunne skabe bedre muligheder for mere samarbejde over midten og løsninger der er gode for både erhvervslivet, naturen og en så stor del af indbyggerne i kommunen som muligt.

Derfor skal vi søge, at skabe nysgerrighed om vores politik og arbejde for social værdighed og åbenhed om hvordan alle sociale lag i kommunen har det. Efter min mening er nødvendigt for vores succes at vi prøver at aktivere et nyt segment af vælgere, alt for mange af de flygtninge jeg kender er ikke politisk bevidste de har hørt lidt om politik men ved ikke noget præcist. Derfor mener jeg at det er en af vores muligheder for at få vælgere, at synliggøre vores værdier og politik for mennesker der er kommet til Næstved som flygtninge.

**Yderligere informationer:**

Desuden kender jeg Hasan Sajiin Daher, somalisk flygtning og formand for den somaliske forening i Danmark desuden er han medlem af Alternativet på Amager. Et samarbejde mellem Næstved og andre afdelinger kunne være en måde at skaffe os flere vælgere fra borgere med anden etnisk baggrund, en ide jeg ikke ved om det er værd at efterfølge, men en mulighed jeg ikke ville undlade at nævne.

Mine fokusområder ville nok være: Integration, uddannelse, social og økonomisk lighed, erhverv, retssikkerhed, sundhed og socialpolitik i Næstved kommune.

De områder mener jeg ikke bliver repræsenteret på en tilfredsstillende måde af de personer som er valgt ind i Næstved kommunalbestyrelse lige for tiden, derfor er det vigtigt at Alternativet bliver repræsenteret i Næstved kommune sådan at partiet kan gøre en forskel for dem der har mest behov for hjælp.

Derfor er det mit håb, at i finder at jeg er egnet til at blive kandidat for Alternativet i Næstved, enten ved KV21 eller i bestyrelsen.

Venlig hilsen

Bo Wærn Kristensen